峽中賦百韻
作者：李流謙
朝代：宋

paragraphs: 振奇欲何夸，頗疑造物者。
兩山擘其間，放此江東瀉。
不知太古前，宇宙孰坏冶。
疏鑿著夏書，固自人力假。
巨崖切漢起，入眼驚見乍。
影臨數州迥，根插九地隘。
積鐵老風雹，巨焰莫鎔化。
面惡駭夔魖，姿妍悅美奼。
城郭巧刻劃，屏障工組畫。
髻鬟直高綰，劍槊寒可□。
抗立擬分庭，孤撐獨稱霸。
駢羅紛兒孫，拱揖儼賓介。
盤空矯鸞鵠，飲溪走牛馬。
裂絞貫鈎鏁，翠項披絳帕。
碎礫星宿稠，亂石豹熊跨。
錢疊蘚暈重，鱗坼樹皮撦。
萬甓累如甃，一桉平若砑。
寬博敞壇墠，斜傾覆簷庌。
懸空疑崩欹，叢密苦蒙絓。
中斷路已盡，合處天無罅。
周遭窘漢圍，赤露經秦赭。
怒觜忽橫出，狂湍助喧駡。
突展壯士臂，交鋒報睚眥。
飛瀑綀垂素，響溜鍾調啞。
嵌窟誰剜刳，竅竇飽衝射。
陽光晝隠見，雲氣曉包藉。
燒餘通鳥耘，微缺有蝸舍。
婦肩頳背筐，樵指虛枯槎。
巖葩淺深雜，山木高低亞。
月黑吼饑虎，竹深見眠麝。
猿捷菓垂接，禽輕枝倒挂。
往者國柄分，羣雄用狙詐。
阻兵割方域，狂心各侈哆。
一夫比劍閣，百萬戈甲卸。
負固不一姓，强嬴殞函華。
王靈今一家，女織男耕稼。
溪魚肥入罾，村醪賤可貰。
舳艫日下上，何曾舍晝夜。
儒紳企榮途，行有不俟駕。
估客聚百貨，乘時沽善價。
載考江發源，其微酌杯斚。
坤軸聽回斡，陰機默操舍。
瀰漫衆流會，灌注一門下。
旁束狀殊窘，屢曲意不暇。
騰涌山合沓，飄濺雪飛灑。
峻迅出暫頃，澄渟或時且。
積油黯覆盎，征鼙浩飛瓦。
日月在吐納，雷電生叱咤。
蛟黿護老湫，鷗鳬狎淺汊。
涸澀苦窮冬，漩洑怖炎夏。
逆遡魄自褫，順涉心猶怕。
茫茫蒼溟浸，落落洞庭野。
萬折期必至，憤屈當一寫。
微官能我誘，里落腐鼠嚇。
三年客中都，唯了湖山債。
萬里徒往來，百艱每吁唶。
一灘一危恐，奔湍劇旋輠。
顛反常不持，疾風閃荷蓋。
百丈偶絕牽，刃交俄失靶。
山行避濤瀨，竟日勞髀胯。
假寐易成魘，驚呼亦多嗄。
瘦骨煩拄支，垢容招嗤怪。
忠信固憑倚，內省輒摧謝。
貝葉丐慈護，牲牢乞神嘏。
深愜唯壯觀，此殆天所借。
曩賢近交臂，佳境倒啖蔗。
夷陵憶文宗，小却寧芥慸。
孟韓有正傳，聖道識根派。
黄牛功配姒，法當祭之社。
輦石肆威怒，斯言吾久訝。
秭歸傍雲岑，地惡記人鮓。
重弔湘波魂，忠言棄土苴。
江蘺續遺些，異代稱屈賈。
寧胡憫國艷，可忍千金賣。
却笑效顰女，炙面不肯嫁。
巴東僅三戶，突兀著大厦。
一擲嘆老張，豈但震盲聵。
峩峩神女峯，索漠古臺榭。
纖辭穢高仙，宜誅未應赦。
行行到巫山，風煙鬰桑柘。
瞿唐送殘險，性命脫罟獲。
關頭躍馬帝，炷香重再拜。
鄉音近嶓岷，歸夢繞松檟。
韓公喜見蝎，正比怒嗔蠏。
人情有奪移，適意固暫快。
妻孥知我還，歡呼及姻婭。
僮奴潔衣褠，爭挈壺觴迓。
靈鵲占吉噪，金蟲綴寒灺。
掃我釣魚石，整我插書架。
棧羊撥香糈，蔬畦剪霜芥。
萬事置勿問，但辦供客炙。
人生尋尺地，蟻宮共世界。
一斑僅豹窺，大庖姑蚋嘬。
就令十年讀，未勝行天下。
耳目異聞見，襟靈豁陋寡。
杜陵半九州，詩史入嘉話。
馬遷多經踐，有文資博雅。
吾慙筆墨斐，絲麻視菅蒯。
未能朋儔矜，粗足兒童詫。
尚及日南杯，呼春送臘蜡。